АҞӘА, ԥхынгәы 4 - Sputnik, Асмаҭ Ҵәыџьԥҳа. Очамчыратәи араионтә автопарк автобус ҿыцқәа 10 аиуит.
Автобусқәа ареспублика асоциал-економикатә ҿиаразы Аинвестициатә программа инақәыршәаны иаахәоуп. Араион ахада ихаҭыԥуаҩ Виачеслав Қәычбериа иажәақәа рыла, автобусқәа руак ақалақь аҩнуҵҟа иныҟәалоит, автобусқәа ԥшьба ақалақьбжьаратә маршрут ала иныҟәалоит.
"Егьырҭ ԥшь-автобуск араионтә школқәа ирыҭахоит. Очамчыра араион аҿы 29 школ ыҟоуп. Ирымаз 16 автобус азхомызт", - иҳәеит иара.
Ашколтә автобусқәа 3 рыҭахоит Кындыӷ, Џьгьарда, Ҷлоу.
"Автобусқәа руак Очамчыра инҳажьуеит. Ақалақь аҿы х-школки аспортшколи аус руеит. Араҟагьы транспортда акыр иуадаҩуп", - иҳәеит иара.
Автобус ҿыцқәа 23 тәарҭа ҭыԥ рымоуп.
Ԥхынгәымза иаларкны аҳәынҭқарра даҽа 60 автобус ҿыц раахәара азԥхьагәаҭаны иамоуп.